Drie metrobeamptes vas oor ‘omkoopgeld’Tshwane Metropolisie. (Argieffoto) Drie beamptes van die Tshwane Metropolisie (TMPD) is Vrydag in hegtenis geneem deur die departement se interne ondersoekeenheid nadat hulle glo omkoopgeld geëis en ontvang het van ŉ motoris in Pretoria-Wes. Isaac Mahamba, woordvoerder van die TMPD, het gesê die motoris het glo teen aankomende verkeer gery en is deur drie vrouemetropolisiebeamptes voorgekeer. “In plaas daarvan dat die beamptes die motoris ŉ boete opgelê het, het hulle na bewering geld by die motoris geëis,” het Mahamba gesê. “Die motoris beweer hy het die geld aan hulle gegee en het toe hulle voertuig se nommerplaat neergeskryf toe hulle wegry. Hy is daarna na die TMPD se kantoor om die voorval aan te meld.” Mahamba sê die metropolisiebeamptes is opgespoor en ondervra en ná verdere ondersoek op aanklagte van omkopery en korrupsie in hegtenis geneem. “Die drie beamptes, tussen 25 en 35 jaar oud, word tans by ŉ plaaslike polisiestasie aangehou en sal binnekort in die hof verskyn.” Mahamba het die motoris geloof wat die voorval aangemeld het. “Ons doen ŉ beroep op motoriste om hulle daarvan te weerhou om vir beamptes geld aan te bied en voorvalle aan te meld waar beamptes geld eis,” het hy gesê. “Ons sal voortgaan om korrupsie in ons departement met erns uit te roei.” Inwoners kan korrupte TMPD-beamptes by die teenkorrupsie-hulplyn aanmeld by 082 891 8625.